प्रतापगढ़ के चिलबिला निवासी अब्दुल समद खां पुलिस विभाग में दरोगा थे. करीब तीस साल पहले वे शिवकुटी शिलाखाना मोहल्ले में रिश्तेदार की जमीन पर आकर बस गए. इसके बाद उनका पड़ोसी व हिस्ट्रीशीटर जुनैद कमाल से प्रापर्टी को लेकर विवाद शुरू हो गया. पुलिस द्वारा बताया गया कि जिस जमीन का बैनामा कराकर दरोगा रहते थे. उस पर पहले से जुनैद व उसके बेटों की नजर थी. इसी को लेकर दोनों परिवारों में अक्सर गालीगलौज व कहासुनी होती रहती थी. जुनैद के मकान की एक खिड़की अब्दुल के घर की तरफ खुलती थी. जिसे लेकर भी दोनों परिवारों में विवाद होता रहता था. कई बार मारपीट तक की नौबत आ चुकी थी. सोमवार को भी दोनों पक्षों में विवाद हुआ था. विवाद के बाद अब्दुल साइकिल लेकर मार्केट चले गए. लौटते समय मो. युसुफ, शेबू व इब्ने ने अचानक घेर कर पीटना शुरू कर दिया था. इससे अब्दुल की मौत हो गई.